  Виталий Пронин Удмуртиысь Мугорез кыдатон культурая, спортъя но егитъёсын ужан политикая министерствоын сӥлы каризы арлыдоослэн спартакиадаязы но семьяослэн ӵошатсконазы пыриськемъёсты. Россиысь арлыдоослэн спартакиадаязы пыриськем удмурт спортсменъёс Ю. Рудина, В. Ефремов, Н. Бочкарева.Тула городын ортчиз Россиысь арлыдо спортсменъёслэн 3-тӥ спартакиадазы. Удмуртиысь 8 мурт отчы пыриськиз. Командалэн капитанэз - Воткаысь Валерий Анциферов - 3-тӥ арзэ спартакиадае ветлӥз. Туэ гинэ медаль дорозь сузьтӥськыны быгатӥз. Азьвыл аръёсы 8-тӥ но 6-тӥ интыос басьтэм. Уг ваты, ӝӧк выл теннисэн шудон лотерея выллем: кыӵе эш вылэ шедёд. Нырысь шудонын ик келяд ке, 3-тӥ интылэсь вылӥе ӝутскыны уз кылды, нош спортсменъёс пӧлын ӝыныезлэсь тросэз спортъя мастеръёс луо. Асьме капитанмы ӧз куалекты, вань тушмонъёссэ бӧрсьысь бӧрсьы вормыса, 1-тӥ инты басьтӥз. Зарни медалезлы туннэ но уг оскы на кадь.- Вормонлэн ӝыныез удалтонлык бордысь потэ, - вера Италмас каргуртын улӥсь Надежда Бочкарева. - Ӵошатсконэ вуэммы бере милемлы шуизы, Ижын поттэм винтовкаосын, пе, ыбылӥськоды. Пус чӧлтон ортчем бере вормон сярысь малпанъёс кыдёке тӧлӟизы: ми ыбылӥськомы берпуметӥ. Ӝӧк вылэ тырем пыӵалъёсын вань спортсменъёс ыбылӥсько: кин ке уськытэ, кин ке прицелзэ ас сяменыз тупатэ. Черодмы вуытозь, со винтовкаосын мишенез гинэ ӧвӧл, бадӟым шаръёсты но ӧй йӧттысалыд ни, дыр.Ярысь Юлия Рудина егит дыръяз но, та вакытэ но Россиысь пӧртэм ӵошатсконъёсы пыриськылэ, нош таӵе дырекъямез ноку вылымтэ на.- Одӥг ласянь, мыным удалтӥз: капчи атлетикая ӵошатсконъёс спартакиадалэн берпуметӥ нуналаз ортчизы, бызьылӥ но берпуметӥ забегъёсын, - шуэ Юлия Николаевна. - Нырысетӥ забегысь нылкышноос 900 метрез 3 минут 12 секунд куспын ортчизы. «Трос!» шуэмме артэ сылӥсь судьяос кылӥзы но шорам паймыса учкизы. Стартэ потӥ но, стадионэ люкаськем калык, оло, ваньмыз мон понна висиз. Соос азьын возьыт вал каллен бызьыны. Сюресме 2 минут 53,56 секунд куспын ортчи ке но, медаль басьтытозям, ӧй оскы вормонэлы.Угось дырекъяны мугез вал. Кыкетӥ интые потэм спортсмен 0,24 секундлы гинэ кылиз. Шаерамы ортчылӥсь Гурт шудонъёсын Юлия Рудина ялан вормонъёс басьтылэ ке но, арлыдоослэн спартакиадаязы сямен, вань кужымзэ сётыса, нырысьсэ бызи, пе. 1-тӥ инты басьтӥсьёс понна шаерлэсь гимнзэ шудо. Пуш, пе, шумпотонэн тыриз, улонам таӵеез ӧй вал на.Арлыдо спортсменъёслэн 3-тӥ спартакиадаязы Удмуртиысь команда 66 улос пӧлысь 8-тӥ инты басьтӥз. Кызьы вераз командалэн кураторез Татьяна Пензина, вормисьёс пӧлы шедён понна одӥг призовой инты тырмымтэ, угось 4 командалэн 115 баллэз люкаськиз. Валентина ЕМЕЛЬЯНОВА  Теги: даноадямиос  